題王仲顯梅谷
作者：彭龜年
朝代：宋

paragraphs: 樓前梅十圍，負背花千樹。
種花識花性，培養隨好惡。
花無十日好，不憚千日慮。
那知花已嬌，疲憊風能蠱。
爭如歲寒操，盤結不擇土。
時當氣栗烈，天地閉其戶。
蓬蓬起南海，呼吸萬竅怒。
向來桃李輩，縮氣不敢吐。
惟有冰玉姿，秀發略不沮。
靜觀萬物理，參差乃如許。
不見千金子，宴坐危堂廡。
一朝遇變故，倉猝失所措。
不見陋巷士，脫齒甘捽茹。
翛然天地間，了不識憂懼。
達人善觀物，在我乃不喻。
須上最高樓，方能了真趣。